КАКВО Е ВЕЛИГДЕНСКОТО ЈАЈЦЕ

Жолто како пиленце  
зелено ко лисјенце  
сино како небенце  
бело како јагненце.

Шарено за детенце  
велигденско јајценце.

ВЕЛИГДЕНСКО БОЕЊЕ НА ЈАЈЦА

Мама и Мина бојосуваат велигденски јајца. Канчиња со различни бои се наредени на масата во полукруг небаре истечено виножито. Мина го натопува памукчето во секоја од боичките и ги меша врз вареното јајце.  
– Какво го боиш јајцето, Миничке? – ја прашува мајка ѝ.  
– Како пролетта, мамо – вели Мина.  
– Толку е шарена пролетта? – ја потпрашува мајка и.  
– Да, мамичке. Како среќата. Кога блеснува сонцето жолто, кога лисјата се раѓаат и тревата раззеленува, а цветовите бели и розови ги красат дрвјата, тогаш и небото е најсино. Нели е исто вака, мамо, земјата е како шарено велигденско јајце? – вели Мина.  
Мајка ѝ се насмевнува и продолжува да бои само со црвена боја. До крајот на денот, Мина ги обои сите годишни времиња, и сите детски мечти си добија лик во шарените велигденски јајца.





